Narodna skupština
20041115

Stavljam na glasanje Predlog zakona o mirnom rešavanju radnih sporova, u načelu. Za 126, od 126 narodnih poslanika. Konstatujem da je Narodna skupština prihvatila Predlog zakona, u načelu. Pošto je Narodna skupština prihvatila Predlog zakona, u načelu, prelazimo na odlučivanje u pojedinostima. Pre toga, u pauzi sednice primili ste izveštaj Zakonodavnog odbora, koji je shodno članu 140. stav 4. Poslovnika, izvršio pravno-tehničku redakciju teksta Predloga zakona o mirnom rešavanju radnih sporova, koja glasi: 1. U članu 30. stav 2. reč "mirovanje" zamenjuje se rečju "prekid"; 2. U članu 37. reči "ako postupak pred sudom miruje" zamenjuju se rečima "ako je postupak pred sudom prekinut". Na sednici Odbora, predstavnik predlagača Slobodan Lalović, ministar rada, zapošljavanja i socijalne politike, saglasio se sa ovom pravno-tehničkom redakcijom. Stavljam na glasanje pravno-tehničku redakciju koju je izvršio Zakonodavni odbor. Za 126, od 126 narodna poslanika. Konstatujem da je Narodna skupština prihvatila pravno-tehničku redakciju koju je izvršio Zakonodavni odbor. Na član 1. amandman je podnela narodni poslanik Gordana Pop-Lazić. Vlada nije prihvatila ovaj amandman.